Sáləmen Azaf. Ǎ Zāmbá, məyɔŋ bíkúl mə́ ngázu kwí ékūkua élīg dzóe, ńdɔ mə ngáman və́ éboe á ḿfūfúb tə́mpɛl woe, bə́ və̄ŋán Yērúzalɛm bilíg bilíg. 2Bə́ ngávə́ə́ ánɔ̌n yā yób mim̀bim bitúga bíe nə́ lə́ di, miǹsǒn bəbaalǎ mətǐŋ móe, bə́ və́ myā tsíd yā sí. 3Bə́ ngásoe məkǐ mábán á sí anə́ məndím ńkɔ́dɔ̄ná Yērúzalɛm, təge tɔ ai ǹdzəbə mim̀bim təge ai nyé. 4Bíā á bā bī ǹtɔ̄á yǎ átǎ ású bod bə́ ngɔ́dɔ́; ekpə́lə́ ai ewoe loe ású ébá bə́ tsáá ai bíā. 5Ǎ Ńtondôbə, olún wóe ó nə́ tə mǎn vī wâyi kə́ kwí ǹnyie a vé, áyɔ́g láyóŋ dī anə́ ndóan ? 6Soége olún wóe á nyɔ́l məyɔŋ bíkúl yā mâyə̌m kig wa, á nyɔ́l mə̄yɔ̌ŋ yā málɔ̄ŋ kig dzwé dóe á bīkígá. 7Amú bə́ min yǎ Yákɔb, bə́ və̄ŋán fə etɔbɔgɔ dzíé bīlíg. 8Tə wabad tsǒg bivǔs byáán yā ósúsúa. Avól, ngɔ́l dzoe é zāāg tóban ai bíā á zěn, amú bǐ ku ya á sí mətsɔ́. 9Kǎ bíā, ǎ Zāmbá ńkode wáán, kodégē bíā, fímíŋī bía miǹsə́m myáán ású ólugú dzwé dóe, 10Ású dzé məyɔŋ bíkúl mə́ nə́ dzǎm kə kǎd naa: "zambá wábán anə́ vé ?" Á nyɔ́l məyɔŋ bíkúl ai á mís máán étē, kunú məkǐ bitúgā bíē yā mə́ ngásoeban á sí. 11Ǹtad miǹkóm ó zāāg kwí ábə wa; ai ngul yǎ wɔ́ wóe, nyǐgī ébá báwóge ai awú. 12Dúgán bod bə́ ngɔ́dɔ́ báán biyɔŋ zamgbál, á zɔ́ŋ ǹnə́m, mətǎ yā bə́ ngáta wa, ǎ Ńtondôbə. 13Éyɔŋ tē hḿ bíā, yā bī nə́ áyɔŋ dóe, ǹkundǎ yā mə̄dîga móe, byǎyi wa dzə́mələ á ńnomó etɔá, bǐ yédegan olugú woe á mim̀miě mí bod mísə !